જો લગ્ન માટે ઈચ્છુક બે પાત્રો જો સામાજિક, આર્થિક અને માનસિક દ્રષ્ટિએ સારી રીતે મેળ ખાતાં હોય અને પછી જો જ્યોતિષનો પ્રશ્ન નડતો હોય તો તમારે બની શકે તો એકથી વધુ જ્યોતિષીની સલાહ લેવી જોઈએ. જ્યોતિષમાં પણ અલગ અલગ પદ્ધતિઓ છે, અલગ અલગ પદ્ધતિ જાણનાર જ્યોતિષી તમને અન્ય પદ્ધતિઓ દ્વારા લગ્ન બાબતે થતાં ગ્રહોના નડતરના ઉપાય પણ સૂચવી શકે છે અને તમારી શંકા અને તકલીફનું સમાધાન કરી શકે છે. તમે જો જ્યોતિષમાં ખૂબ ઊંડો રસ અને વિશ્વાસ ધરાવતા હોવ તો તે ખરેખર આવકારદાયક વાત છે, જ્યોતિષમાં ખૂબ ઊંડો રસ અને વિશ્વાસ ધરાવતા જાતકો માટે એક સોનેરી સલાહ છે કે જ્યોતિષમાં ખૂબ ઊંડો રસ અને વિશ્વાસ ધરાવતા જાતકોએ લગ્ન બાબતે થોડુંક પણ આગળ વધતાં પહેલાં જ જન્મકુંડળી-મેળાપક કરી લેવો ઉચિત રહેશે. લગ્ન બાબતે નિર્ણય થઇ ગયાં પછી જો તમે કોઈ જ્યોતિષી પાસે જશો અને જો જવાબમાં નકાર મળે, તો તમારી માટે જ્યોતિષ, જ્યોતિષી અને લગ્નજીવન વહેમનો વિષય બની જશે. જો બધું નક્કી હોય લગ્ન બાબતે બંને પાત્રો અને ઘરવાળા રાજી હોય તો કૃપા કરીને જ્યોતિષના વિષયને માત્ર મન મનાવવા ખાતર ધ્યાનમાં લેવા. ઘણીવાર બધું બરાબર હોવા છતાં છેલ્લે જ્યોતિષી પાસે સલાહ લેવા જાતક આવે છે, જ્યોતિષી તેમના ઉત્સાહને જોઇને ના પાડી શકતો નથી, પોતાનું નિષ્પક્ષ મંતવ્ય જાહેર કરી શકતો નથી અને જો જાહેર કરે તો બંને પક્ષે તકલીફનો અનુભવ થાય છે. આ પ્રકારે લગ્ન બાબતે છેલ્લે સલાહ લેવાથી જ્યોતિષી, જ્યોતિષ અને જાતક બધાંને નુકસાન થાય છે.